C 463/18
MT
Il-Ġurnal Uffiċjali tal-Unjoni Ewropea
5.12.2022
Talba għal deċiżjoni preliminari mressqa mill-Amtsgericht Wesel (il-Ġermanja) fid-9 ta’ Settembru 2022 – AT, BT vs PS GbR, VG, MB, DH, WB, GS (Kawża C-590/22) (2022/C 463/24) Lingwa tal-kawża: il-Ġermaniż Qorti tar-rinviju Amtsgericht Wesel Partijiet fil-kawża prinċipali Rikorrenti: AT, BT Konvenuti: PS GbR, VG, MB, DH, WB, GS Domandi preliminari 1) Huwa suffiċjenti sabiex ikun fondat dritt għal kumpens skont l-Artikolu 82(1) tar-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (1), li jkun hemm ksur ta’ dispożizzjoni tar-Regolament Ġenerali dwar il-Protezzjoni tad-Data li tipproteġi l-persuna li tinvoka tali dritt, jew din il-persuna għandha tkun ġarrbet dannu minbarra l-ksur fih innifsu tad-dispożizzjoni inkwistjoni?
2) Id-dritt tal-Unjoni jirrikjedi, sabiex dritt għal kumpens ta’ dannu morali jkun fondat skont l-Artikolu 82(1) tar-Regolament Ġenerali dwar il-Protezzjoni tad-Data, il-preżenza ta’ dannu sinjifikattiv?
3) B’mod partikolari, huwa biżżejjed, sabiex dritt għal kumpens ta’ dannu morali jkun fondat skont l-Artikolu 82(1) tar-Regolament Ġenerali dwar il-Protezzjoni tad-Data, li l-persuna li tinvoka tali dritt tibża’ li, bħala konsegwenza tal-ksur tad-dispożizzjonijiet tar-Regolament Ġenerali dwar il-Protezzjoni tad-Data, id-data personali tagħha taqa’ f’idejn terzi, mingħajr ma din il-konsegwenza tiġi stabbilita pożittivament?
4) Huwa konformi mad-dritt tal-Unjoni li l-qorti nazzjonali, waqt il-kalkolu tal-ammont tad-dannu morali skont l-Artikolu 82(1) tar-Regolament Ġenerali dwar il-Protezzjoni tad-Data, tirreferi b’analoġija għall-kriterji tat-tieni sentenza tal-Artikolu 83(2) tar-Regolament Ġenerali dwar il-Protezzjoni tad-Data, li skont il-kliem stess ta’ din id-dispożizzjoni, japplikaw biss għall-multi amministrattivi?
5) L-ammont tad-dritt għal kumpens ta’ dannu morali li jingħata skont l-Artikolu 82(1) tar-Regolament Ġenerali dwar il-Protezzjoni tad-Data, għandu jiġi kkalkolat ukoll b’mod li jipproduċi effett dissważiv, jew anki li jipprekludi l-“kummerċjalizzazzjoni” (aċċettazzjoni kkalkolata tal-multi amministrattivi/ħlas ta’ danni) tal-ksur?
6) Huwa konformi mad-dritt tal-Unjoni li jittieħed inkunsiderazzjoni fil-kalkolu tal-ammont tal-kumpens ta’ dannu morali skont l-Artikolu 82(1) tar-Regolament Ġenerali dwar il-Protezzjoni tad-Data, il-ksur simultanju tad-dispożizzjonijiet tad-dritt nazzjonali li għandhom bħala għan il-protezzjoni tad-data personali, iżda li la huma atti ddelegati jew eżekuttivi adottati konformement ma’ dan ir-regolament u lanqas dispożizzjonijiet tad-dritt ta’ Stat Membru li jippreċiżaw ir-regoli ta’ dan l-istess regolament?
(1)
ĠU 2016, L 119, p. 1, rettifika fil-ĠU 2018, L 127, p.
2.
Talba għal deċiżjoni preliminari mressqa mill-Verwaltungsgericht Minden (il-Ġermanja) fil-15 ta’ Settembru 2022 – J.O. vs Kreis Gütersloh (Kawża C-596/22) (2022/C 463/25) Lingwa tal-kawża: il-Ġermaniż Qorti tar-rinviju Verwaltungsgericht Minden